hartseer – toortsie.com
Mei 19, 2013 ~ Toortsie	~ 1 Kommentaar
Donderdagaand by die Pinksterbiduur kry ons die uitdaging: "Bring Sondag iemand saam kerk toe." Kom ons word 'n uitreikende kerk, 'n groeiende kerk, 'n welkome kerk, wat nie net 'n klub is waar uitgesoekte lede welkom is nie, maar 'n kerk waar siekes, seergemaaktes, vreemdes, "ander" welkom is.
Ek verstaan wat hulle wil bereik, wil so graag deel wees daarvan. Wat hierdie 2 dae vir my geleer het sedert Donderdag, wil ek vir niks verruil nie.
Behalwe een tienerdogter 'n paar jaar gelede, weet ek nie of ekself al regtig iemand pertinent genooit het, "kom Sondag saam met my kerk toe" nie. My broer het die laaste paar maande voor sy dood graag mense saam met hom genooi. Dit het my nogals bygebly. Maar om regtig na iemand toe te stap, of iemand te bel en te vra, kom saam, was vir my vreemd. Ja, ek doen evangeliesasiewerk met ons plaaswerkers, lei 'n bybelstudiegroep, maar wat nou van my gevra word is iets heeltemal nuut.
Wie sal ek nooi? Behalwe een naam wat altyd in my kop opkom, kon ek aanvanklik glad nie aan iemand dink nie. Ek het skielik met ander oë na mense begin kyk. Die ding is, ek kyk nie vreeslik rond in die kerk nie, so ek nooi dalk iemand wat in elk geval elke week in die kerk is! 😯 Hierdie dae het my mense met seer gewys, mense wie dalk groot trauma ervaar het, miskien het die kerk iemand seergemaak en kort hy 'n hand om hom weer terug te nooi, ander het dalk in die gewoonte verval om nie meer Sondae kerk toe te gaan nie…
Ek het 'n hele paar mense genooi. Party het reeds iets aan gehad, ander het nee gesê en ek het nie aangedring nie. As 'n persoon nee sê, is dit reg, en het ek dit so aanvaar. Maar daar was ook mense wat gesê het: "Hierdie Sondag kan ek nie, maar ek sal graag 'n volgende Sondag met jou wil saamgaan. Ek was juis so lank laas in die kerk." 🙂
Vandag moes ek hoor dat God elkeen van ons ewe lief het. Hy het nie vir my meer lief as die dronkie wat op straat vloek en skel en val nie. Alles is maar net genade, en ons kerk is beslis ook oop vir daardie ou wat nêrens anders welkom is nie.
Ek moes hierdie week 'n bietjie uit my gemaksone beweeg. Prys die Here daarvoor. Mag die Kerk van Jesus groei. Mag daar mense bykom, nuwe mense wat die genade van God ervaar.